Marcelo (jalkapalloilija)

Marcelo Vieira da Silva Júnior, joka tunnetaan paremmin nimellä Marcelo (s. 12. toukokuuta 1988 Rio de Janeiro, Rio de Janeiron osavaltio, Brasilia) on brasilialainen uransa lopettanut jalkapalloilija. Hän oli pelipaikaltaan vasen laitapuolustaja. Marceloa pidetään laajalti yhtenä kaikkien aikojen parhaista laitapuolustajista.

Marcelolla on myös Espanjan kansalaisuus heinäkuusta 2011 lähtien.

 Seurajoukkueura 

 Alkuvaiheet 
Marcelo aloitti futsalin pelaamisen yhdeksänvuotiaana, ja 13-vuotiaana hän liittyi jalkapalloseura Fluminensen juniorijoukkueeseen. Aluksi hänen pelipaikkansa oli keskikentällä, mutta valmentajat siirsivät hänet lopulta laitapuolustajaksi juoksunopeutensa vuoksi. Seuran edustusjoukkueeseen Marcelo nousi ensimmäistä kertaa kaudella 2005, jolloin hän pelasi yhden ottelun. Kaudella 2006 hän pelasi 28 liigaottelua ja teki puolustajalle hyvät neljä maalia.

 Real Madrid (2007–2022) 
Useat eurooppalaiset seurat kuten Lyon, Sevilla, Juventus ja Roma olivat kiinnostuneita Marcelosta, mutta hän teki lopulta vuoteen 2012 ulottuneen sopimuksen Real Madridin kanssa 15. marraskuuta 2006. Real Madridin tuolloinen puheenjohtaja Ramón Calderón kutsui Marceloa yhdeksi seuran tulevaisuuden tähdistä, ja häntä pidettiin pelipaikkansa ja hyökkäävän pelityylinsä vuoksi maanmiehensä Roberto Carlosin manttelinperijänä.Meet Real Madrid’s newest signing and Roberto Carlos’ ”heir apparent” Real Madrid. Viitattu 19.11.2006. Ensimmäiset minuuttinsa uudessa joukkueessaan Marcelo pelasi tultuaan vaihdosta kentälle 2–0-tappioon päättyneessä vierasottelussa Deportivoa vastaan 7. tammikuuta 2007.Ficha del jugador LFP. Viitattu 10.1.2007. Ensimmäisellä kaudellaan Real Madridissa Marcelo pelasi vain vähän, mutta Roberto Carlosin lähdettyä sai hän kaudella 2007–2008 runsaasti luottoa uudelta valmentajalta Bernd Schusterilta ja vakiinnutti sittemmin paikkansa joukkueen avauskokoonpanossa. Ensimmäisen maalinsa Real Madridin pelaajana hän teki 15. helmikuuta 2009 Primera Divisiónin ottelussa Sporting Gijónia vastaan. 

Kaudella 2013–2014 Marcelo voitti ensimmäistä kertaa Mestarien liigan. Vuoden 2016 voitollisessa Mestarien liigan loppuottelussa hän onnistui rangaistuspotkukilpailussa Real Madridin toisena laukojana. Hän voitti Mestarien liigan myös kahtena seuraavana kautena.

Marcelosta tuli kesällä 2021 Real Madridin kapteeni Sergio Ramosin lähdettyä seurasta. Kaudella 2021–2022 hän voitti madridilaisseurassa Espanjan pääsarjamestaruuden, Espanjan supercupin ja Mestarien liigan. Toukokuussa 2022 Marcelo ilmoitti jättävänsä Real Madridin 15 seurassa viettämänsä vuoden jälkeen.

Marcelo pelasi Real Madridissa yhteensä 546 ottelua, joissa hän teki 38 maalia ja antoi 103 maalisyöttöä. Hänestä tuli huhtikuussa 2022 Real Madridin seurahistorian eniten pokaaleita voittanut pelaaja rikottuaan Paco Genton 23 pokaalin ennätyksen. Yhteensä Marcelo voitti Real Madridissa 25 pokaalia.

 Olympiakos (2022–2023) 
Syyskuussa 2022 Marcelo siirtyi kreikkalaisseura Olympiakokseen. Ensimmäisen ottelunsa Olympiakoksessa hän pelasi 6. lokakuuta 2022 Eurooppa-liigassa Qarabağia vastaan. 

Helmikuussa 2023 Marcelo purki sopimuksensa Olympiakoksen kanssa pelattuaan seurassa vain 10 ottelua.

 Paluu Fluminenseen (2023–2024) 
Marcelo palasi 24. helmikuuta 2023 kasvattajaseuraansa Fluminenseen vuoden 2024 loppuun ulottuneella sopimuksella, johon sisältyi myös optio vuodesta 2025. Marraskuussa 2023 hän voitti Fluminensessa Copa Libertadoresin. Marcelon sopimus Fluminensen kanssa purettiin yhteisymmärryksessä marraskuussa 2024.

Helmikuussa 2025 Marcelo ilmoitti lopettavansa ammattilaisuransa.

 Maajoukkueura 

Marcelo edusti Brasiliaa vuonna 2005 alle 17-vuotiaiden maailmanmestaruuskilpailuissa Perussa ja vuonna 2007 alle 20-vuotiaiden maailmanmestaruuskilpailuissa Kanadassa.FIFA player statistics  FIFA. Viitattu 23.8.2008. Ensiesiintymisensä Brasilian A-maajoukkueessa hän teki 2–0-voittoon päättyneessä ystävyysottelussa Walesia vastaan 5. syyskuuta 2006, ja onnistui heti maalinteossa.Marcelo hits debut goal for Brazil CNN. Viitattu 23.8.2008.

Elokuussa 2008 Marcelo kuului Brasilian olympiajoukkueeseen Pekingin olympialaisissa, jossa joukkue saavutti pronssia. Marcelo oli avauskokoonpanossa joukkueensa kaikissa kuudessa ottelussa ja teki yhden maalin. 

Brasilian voittamassa Maanosaliittojen cupissa 2013 Marcelo pelasi täydet minuutit turnauksen jokaisessa viidessä ottelussa.

Vuoden 2014 maailmanmestaruuskisojen avausottelussa Kroatiaa vastaan Marcelo ohjasi Nikica Jelavićin laukauksen omaan maalin. MM-kilpailuissa 2018 Marcelo pelasi neljä ottelua ja toimi joukkueensa kapteenina avausottelussa Sveitsiä vastaan.

 Saavutukset 

 Joukkuesaavutukset 
Real Madrid
 Espanjan pääsarjamestaruus (6): 2006–2007, 2007–2008, 2011–2012, 2016–2017, 2019–2020, 2021–2022
 Espanjan cup (2): 2010–2011, 2013–2014
 Espanjan supercup (5): 2008, 2012, 2017, 2019–2020, 2021–2022
 Mestarien liiga (5): 2014, 2016, 2017, 2018, 2022
 Euroopan supercup (3): 2014, 2016, 2017
 Seurajoukkueiden maailmanmestaruus (4): 2014, 2016, 2017, 2018
Fluminense

 Copa Libertadores: 2023
 Campeonato Carioca: 2023 
 Recopa Sudamericana: 2024

Brasilian maajoukkue

 Maanosaliittojen cup: 2013
 Olympiahopeaa: 2012
 Olympiapronssi: 2008
 Alle 17-vuotiaiden MM-hopeaa: 2005

 Henkilökohtaiset saavutukset 

 FIFPron vuoden joukkue (6): 2012, 2015, 2016, 2017, 2018, 2019
 Mestarien liigan kauden joukkue (3): 2015–2016, 2016–2017, 2017–2018
 Primera Divisiónin kauden joukkue: 2015–2016

 Lähteet 

 Aiheesta muualla 

 Marcelon tilastot BDFutbol-sivustolla 

Luokka:Brasilialaiset jalkapalloilijat
Luokka:Brasilialaiset olympiamitalistit
Luokka:Vuonna 1988 syntyneet
Luokka:Elävät henkilöt